Quia præsens vita ad malum procliva est, oportet ut elemosynis vel bonis operibus quisque mala admissa a conspectu Domini abscondat, quoniam Apostolus tempus redimi præcipit, eo quod dies mali sint. Quod Guillelmus Fontis-vennæ gratia Dei adimplens, piscatoriam quandam cum manso appendenti ad ipsam, piscatoremque Albricum nomine, cum uxore et filiis, Besuensi Ecclesiæ in villa Camlintensi tribuit, cum adhuc in sæculari milicia positus esset. Postquam vero divino respectu Monachus effectus est, delegavit in villa quæ Cortesours vocatur, Deo, ac sancto Petro Besuensi, duos mansos cum appendiciis suis, duosque homines Stephanum, et Teodericum, habitatores eorum, cum uxoribus, et filiis, omnibusque ad se pertinentibus, atque omnes usuarios fructus, quos tertias nominant, duarum villarum de Cortesour, et de Lare; excepto quod duo fratres Nerduinus, et Amalricus, villici Domni Girardi, filii ejusdem Guillelmi, pro manso Majorali LX jugera retinuerunt. Hæc, ut prædictum est, Besuensi Ecclesiæ concesserunt Guillelmus, et Girardus filius ejus, laudantibus Guidone Domino Fontis-vennæ, cum filio suo Teoderico, et Guidone Domino Jovis villæ. § Præterea in die sepulturæ prædicti Guillelmi, Girardus et Guido Domini Montaniaci reliquerunt injustam consuetudinem, quam erga homines nostros de Pauliaco habebant, decreveruntque ut si aliquis eorum de aliquo homine sancti Petri justiciam pro aliquo forfacto appeteret, alter nullomodo tale ab eodem exigeret. Nam antea uterque ab uno ex uno forfacto duplex rectum exigebat. De his omnibus testes adhibemus, Domnum Girardum Abbatem, Guilencum Priorem, Rodulfum Sacristam, Garnerium Præcentorem, Widricum Priorem Fontis-vennæ, Albertum Tullensem. Item Hugonem, Dominum Bellimontis, filiumque ejus Hugonem, Haymonem de Tilecastro, Hugonem de Bellojoco, Milonem de Poiens, Oddonem juvenem de Domna Petra, Widricum de Monz, Ulgerium de Burgo Walterii, Oddilonem Præpositum Camlentensis, Otbertum Coccum, Hugonem Dapiferum, fratresque præmemoratos Nerduinum et Amalrinum.